የወዳደቁ ፕላስቲኮችን ከተለያዩ ደንበኞች ማለትም ከየመኖሪያ ቤቱ ከሚሰበሰቡ እንዲሁም ከቆሼና ከገንዳ ከሚሰበሰቡ ያገኛል። ፕላስቲኮቹም ተሰብስበው ወደ መፍጫ ማሽን ውስጥ ይገባሉ። ከተፈጩ በኋላም እንደገና ወደ ማፅጃ ማሽን ውስጥ እንዲገቡ ተደርገው በተገቢው ሁኔታ ከፀዱ በኋላ በዚያው ማሽን አማካኝነት ወደ ፓሊስተር ፋይበር (ክርነት) ተቀይረው ለፋብሪካዎች በግብአትነት እንዲላኩ ይደረጋሉ። በርግጥ በአሁኑ ወቅት ፕላስቲኮችን ከተለያዩ ደንበኞች ማሰባሰቡ ጊዜ መውሰዱ እንዲሁም በተበታተነ መልኩ መምጣታቸው ስራውን በተቀላጠፈ መልኩ ላለማከናወን እንቅፋት ሊሆን ይችላል የሚል ስጋት አለ። ፕላስቲኮቹ የሚፈጩትም ሆነ ፀድተው ወደ ክርነት እንዲቀየሩ የሚደረጉት በሀገር ውስጥ ማሽን አምራቾች በተመረቱ ማሽኖች ሲሆን፤ ለማሽን መግዣ የሚወጣ የውጭ ምንዛሬ አይኖርም። ከዚህ ጎን ክሮችን ለማጽዳት የሚያገለግለው የሶዳ ኬሚካል ከሀገር ውስጥ ገበያ መገኘቱ ስራውን ያለ ብዙ ውጣ ውረድ ለማከናወን ያስችላል።
